ནགས་ཚལ་རྩྭ་ཐང་དང་གྲོང་ཡུལ་གྱི་མེ་འགོག་ལས་ཀར་དམ་འཛིན་བྱས་ནས་མི་དམངས་མང་ཚོགས་ཀྱི་ཚེ་སྲོག་དང་རྒྱུ་ནོར་ཉེན་མེད་ལ་འགན་སྲུང་བྱེད།
ཉེ་ཆར། རང་ཁུལ་གྱིས་ཁུལ་ཡོངས་ཀྱི་ནགས་ཚལ་རྩྭ་ཐང་དང་གྲོང་ཡུལ་མེ་འགོག་ཉེན་མེད་ཀྱི་ཛ་དྲག་བརྙན་འཕྲིན་ཚོགས་འདུ་འཚོགས་པ་རེད། ཚོགས་འདུ་འཚོགས་པའི་དམིགས་ཡུལ་གཙོ་བོ་ནི་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་འགོ་ཁྲིད་གཙོ་བོའི་མཆན་བཀོད་མཛུབ་སྟོན་དང་འབྲེལ་ཡོད་ཡིག་ཆའི་དགོངས་དོན་མགྱོགས་མྱུར་དུ་ལག་ལེན་མཐར་ཕྱིན་བྱ་རྒྱུ་དང་། ཉེ་དུས་སུ་ཁུལ་ཡོངས་ཀྱི་ནགས་ཚལ་རྩྭ་ཐང་དང་གྲོང་ཡུལ་མེ་འགོག་ལས་ཀར་ཆེད་དོན་བཀོད་སྒྲིག་བྱེད་ཆེད་ཡིན་པ་རེད། ཁུལ་མི་དམངས་སྲིད་གཞུང་གི་ཁུལ་དཔོན་གཞོན་པ་དང་ཁུལ་ནགས་ཚལ་མེ་འགོག་བཀོད་འདོམས་པུའུ་ཡི་བཀོད་འདོམས་པ་ཧོ་ཁང་ལིན་གྲོས་ཚོགས་སུ་ཞུགས་པར་མ་ཟད་གསུང་བཤད་གནང་བ་རེད།   ཚོགས་འདུའི་ཐོག་ཁུལ་གནམ་གཤིས་ཅུའུ་དང་ཁུལ་ནགས་ལས་རྩྭ་ཐང་ཅུས། ཁུལ་འཕྲལ་བསྟུན་དོ་དམ་སྡེ་ཁག་གི་འབྲེལ་ཡོད་ལས་སྒྲུབ་མི་སྣས་ཉེ་དུས་ཀྱི་གནམ་གཤིས་གནས་ཚུལ་དང་། ནགས་ཚལ་རྩྭ་ཐང་དང་གྲོང་ཡུལ་མེ་འགོག་ཉེན་མེད་ཀྱི་སྔོན་འགྲོ་ལས་དོན་དང་མིག་སྔའི་བྱ་བའི་འཁོར་སྐྱོད་གནས་ཚུལ་གྱི་སྙན་ཞུ་ཕུལ་བ་རེད།    སྙན་ཞུར་གསན་རྗེས་ཧོ་ཁང་ལིན་གྱིས་བསྟན་དོན། མིག་སྔར་ཞིང་ཆེན་ཡོངས་ཀྱི་མེ་འགོག་ལས་དོན་ཧ་ཅང་ཛ་དྲག་ཡིན་ཞིང་། རྒྱུ་མཚན་ནི་སྤྱི་ཟླ3པའི་ཚེས30ཉིན་མུ་ལི་ལ་ནགས་ཚལ་མེ་སྐྱོན་བྱུང་རྗེས་བསླབ་བྱ་ཟབ་མོ་ཐོབ་པས་རེད། སྤྱི་ཟླ3པའི་ཚེས30ཉིན་ལའང་ཧྲན་ཁུལ་མུ་ལི་ལ་ནགས་ཚལ་མེ་སྐྱོན་བྱུང་རྗེས་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གིས་ཉིན་མཚན་མེད་པར་ཛ་དྲག་ཆེ་བའི་བརྡ་ཐོ་བཏང་སྟེ། ཞིང་ཆེན་ཡོངས་ཀྱི་ནགས་ཚལ་རྩྭ་ཐང་དང་གྲོང་ཡུལ་མེ་འགོག་ལས་དོན་བཀོད་སྒྲིག་བྱས་པ་རེད། ཁུལ་ཨུ་དང་ཁུལ་སྲིད་གཞུང་གིས་མུ་མཐུད་ནས་ཁུལ་ཡོངས་ཀྱི་ནགས་ཚལ་རྩྭ་ཐང་དང་གྲོང་ཡུལ་མེ་འགོག་ལས་དོན་ལ་ཕྱོགས་ཡོངས་ནས་བཀོད་སྒྲིག་བྱས་པས་མ་ཚད་ནགས་ཚལ་རྩྭ་ཐང་དང་གྲོང་ཡུལ་མེ་འགོག་ལས་དོན་དེ་ད་ལྟའི་དོན་ཆེན་ཨང་དང་པོར་བརྩིས་ནས་མི་དམངས་མང་ཚོགས་ཀྱི་ཚེ་སྲོག་དང་རྒྱུ་ནོར་ཉེན་མེད་ཡོང་བར་མཐའ་གཅིག་ཏུ་སྲུང་སྐྱོང་བྱས་པ་རེད།   ཁོང་གིས་རང་ཁུལ་ནི་ཞིང་ཆེན་ཡོངས་སུ་ནགས་ཚལ་མེ་འགོག་འཐབ་ཕྱོགས་ཆེས་རིང་བ། རྒྱ་ཁྱོན་ཆེས་ཆེ་བ། ལས་འགན་ཆེས་ལྗིད་པའི་ས་ཁུལ་གྱི་ཡ་གྱལ་ཞིག་ཞིང་། རིམ་པ་སོ་སོ་དང་སྡེ་ཚན་སོ་སོས་ངེས་པར་དུ་གཅིག་ནི་ལས་གནས་མཐོ་རུ་བཏང་ནས་ཞིང་ཆེན་དང་ཁུལ་རིམ་པའི་བཀོད་སྒྲིག་ལག་བསྟར་དོན་འཁྱོལ་བྱ་དགོས། གཉིས་ནི་གནས་ཚུལ་མ་བྱུང་གོང་ནས་དོགས་ཟོན་བྱ་དགོས། གསུམ་ནི་འཕྲལ་སྒྲུབ་གནས་སྲུང་གི་ལམ་ལུགས་ལག་བསྟར་བཅས་བྱ་དགོས། དུས་མཚུངས་སུ་མི་གཙོ་བོར་འཛིན་རྒྱུ་རྒྱུན་འཁྱོངས་བྱས་ནས་གནད་ལ་འཁེལ་བའི་མེ་འགོག་སྟོབས་ཤུགས་ཇེ་ཆེར་གཏོང་བ་དང་འཕྲལ་སྒྲུབ་ཐག་གཅོད་བྱ་རྒྱུའི་གྲ་སྒྲིག་ལེགས་པོ་བྱེད་པ། ཚན་རིག་དང་མཐུན་པའི་སྒོ་ནས་ཐག་གཅོད་བཅས་བྱས་ནས་ནགས་ཚལ་རྩྭ་ཐང་དང་གྲོང་ཡུལ་གྱི་གྱོང་གུན་ཉུང་དུ་གཏང་དགོས།    ཁུལ་གནམ་གཤིས་ཅུས་དང་ཁུལ་ནགས་ལས་དང་རྩྭ་ཐང་ཅུས་སོགས་འབྲེལ་ཡོད་སྡེ་ཁག་ཚོགས་ར་གཙོ་བོར་ཞུགས་པ་དང་། རྫོང(གྲོང་ཁྱེར)ཁག18དང་དུང་དཀར་ལུང་པའི་མཛེས་ལྗོངས་ཁུལ་སོགས་འབྲེལ་ཡོད་སྡེ་ཁག་ཡན་ལག་ཚོགས་རར་ཞུགས་ཡོད་པ་རེད།།